b'\n_START_ARTICLE_\nParcul Valea Morilor\n_START_PARAGRAPH_\nParcul Valea Morilor este un parc din sectorul Buiucani, Chi\xc8\x99in\xc4\x83u, Republica Moldova. Acesta a fost \xc3\xaenfiin\xc8\x9bat la ini\xc8\x9biativa lui Leonid Brejnev, \xc3\xaen anul 1950, \xc8\x99i ini\xc8\x9bial a fost numit \xe2\x80\x9eParcul Central de Cultur\xc4\x83 \xc8\x99i Odihn\xc4\x83 al Comsomolului Leninist\xe2\x80\x9d. Parcul se afl\xc4\x83 pe malul Lacului Valea Morilor \xc8\x99i este situat pe un teren de o suprafa\xc8\x9b\xc4\x83 cu un relief variat, av\xc3\xa2nd 4 intr\xc4\x83ri. Proiectul parcului a fost elaborat sub conducerea arhitectului Robert Kurz._NEWLINE_Zona de parc a constituit ini\xc8\x9bial circa 114 hectare, lacul av\xc3\xaend o suprafa\xc8\x9b\xc4\x83 de 34 hectare. \xc3\x8en jurul lacului a fost amenajat\xc4\x83 o alee inelar\xc4\x83 de o lungime de 2,5 kilometri._NEWLINE_\xc3\x8en parc cresc plopul canadian \xc8\x99i plopul piramidal, castanul s\xc4\x83lbatic, mai multe specii de salc\xc3\xa2m \xc8\x99i ar\xc8\x9bar, salcie alb\xc4\x83, tei, frasin, catalpa, pin negru, Sophora japonic\xc4\x83. Lacul a fost populat de crap, caras, \xc3\xaen apele lui \xc3\xaenotau ra\xc8\x9be. Pe teritoriul parcului se afl\xc4\x83 Teatrul de Var\xc4\x83, cu o capacitate de 5000 de locuri; cinematograful de zi; or\xc4\x83\xc8\x99elul copiilor "Andrie\xc8\x99"; plaja; sta\xc8\x9bia de b\xc4\x83rci._NEWLINE_De-a lungul timpului, parcul cu lac a servit drept baz\xc4\x83, pentru diverse sporturi nautice. Pe teritoriul parcului func\xc8\x9bionau trei \xc8\x99coli de canotaj. Au fost amenajate terenuri de sport \xc8\x99i locuri de pescuit pentru amatori. Pe timp de iarn\xc4\x83, pe ghea\xc8\x9ba lacului se organiza un patinoar or\xc4\x83\xc8\x99enesc. A fost, de asemenea \xc8\x99i un turn pentru salturi cu para\xc8\x99uta, din care ar putea sari oricine. Aici se alocau para\xc8\x99ute, lucrau instructorii \xc8\x99i func\xc8\x9biona \xc8\x99i o sec\xc8\x9bie de para\xc8\x99utism._NEWLINE_Al\xc4\x83turi de parc se afl\xc4\x83 centrul MoldExpo, fosta \xe2\x80\x9eExpozi\xc8\x9bie a realiz\xc4\x83rilor economice ale RSSM\xe2\x80\x9d._NEWLINE_Scara Cascadelor din parc este format\xc4\x83 din 218 trepte \xc8\x99i este mai lung\xc4\x83 dec\xc3\xa2t renumita scar\xc4\x83 a lui Potemkin din Odesa (care are 200 de trepte)._NEWLINE_\xc3\x8en anii 1970, \xc3\xaen jurul perimetrului lacului circulau tramvaie mici cu vagoane, pentru a ajunge mai rapid la locul de destina\xc8\x9bie._NEWLINE_La \xc3\xaenceputul lui februarie 2015, Scara Cascadelor \xc8\x99i rotonda din Parcul \xe2\x80\x9eValea Morilor\xe2\x80\x9d au intrat \xc3\xaen repara\xc8\x9bie, urm\xc3\xa2nd ca dup\xc4\x83 lucr\xc4\x83rile de reabilitare s\xc4\x83 arate exact ca la \xc3\xaenceput. Proiectul de restaurare, cu o valoare de 12 milioane lei, a fost coordonat \xc8\x99i aprobat \xc8\x99i de Consiliul Na\xc8\x9bional al Monumentelor Istorice._NEWLINE_\xc3\x8en anul 2018, a fost lansat proiectul de reconstruc\xc8\x9bie a sc\xc4\x83rii de granit din Parcul Valea Morilor. Proiectul este realizat \xc3\xaen baza unui grant \xc3\xaen valoare de aproape 19 milioane lei moldovene\xc8\x99ti (circa 920 mii euro) din partea Consiliului local al Sectorului 1 a municipiului Bucure\xc8\x99ti, Rom\xc3\xa2nia.'